ปภ.แนะผู้ปกครองพาบุตรหลานท่องเที่ยว สวนสนุก สวนน้ำ สวนสัตว์ และห้างสรรพสินค้า ยึดหลักปลอดภัยและใส่ใจดูแลอย่างใกล้ชิด
กรมป้องกันและบรรเทาสาธารณภัย แนะผู้ปกครองพาบุตรหลานท่องเที่ยว สวนสนุก สวนน้ำ สวนสัตว์ และห้างสรรพสินค้า ยึดหลักปลอดภัยและใส่ใจดูแลอย่างใกล้ชิด        นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) กล่าวว่า ช่วงนี้ใกล้วันเด็กแห่งชาติ ผู้ปกครองมักพาบุตรหลานไปเที่ยว ตามสถานที่ต่างๆ ทั้งสวนสนุก สวนน้ำ สวนสัตว์ และห้างสรรพสินค้า จึงเสี่ยงต่อการเกิดอุบัติเหตุได้ ดังนั้น กรมป้องกันและบรรเทาสาธารณภัย (ปภ.) ขอแนะผู้ปกครองพาบุตรหลานท่องเที่ยวอย่างปลอดภัย         กรณีไปเที่ยวสวนสนุก ควรศึกษาข้อแนะนำในการเล่นเครื่องเล่นอย่างละเอียด ให้เด็กเล่นเครื่องเล่นที่เหมาะสมกับวัย ขนาด และรูปร่างของเด็ก รวมถึงมีเจ้าหน้าที่ควบคุมเครื่องเล่นและดูแลความปลอดภัยในการเล่นเครื่องเล่นอย่างใกล้ชิด  ปฏิบัติตามข้อแนะนำและป้ายเตือนอันตรายอย่างเคร่งครัด พร้อมดูแลการเล่นเครื่องเล่นอย่างใกล้ชิด หากเกิดเหตุฉุกเฉิน จะได้ช่วยเหลือเด็กได้ทันท่วงที หลีกเลี่ยงการให้เด็กเล่นเครื่องเล่นที่เสี่ยงต่อการพลัดตก เช่น รถไฟตีลังกา เฮอริเคน เรือไวกิ้ง เป็นต้น         กรณีไปเที่ยวสวนน้ำ ควรเลือกใช้บริการสวนน้ำที่มีมาตรฐานความปลอดภัยทั้งสระน้ำและเครื่องเล่น รวมถึงมีอุปกรณ์ช่วยชีวิต และ Lifeguard ดูแลอย่างใกล้ชิด ให้เด็กใช้อุปกรณ์ชูชีพทุกครั้งเมื่อประกอบกิจกรรมในสวนน้ำ โดยเด็กต้องอยู่ในระยะที่มองเห็นและเข้าถึงได้ทันที รวมถึงผู้ปกครองไม่ควรละสายตาจากเด็ก แม้จะเป็นช่วงระยะเวลาสั้นๆ หากเด็กจมน้ำจะไม่สามารถช่วยเหลือได้อย่างทันท่วงที         ส่วนกรณีไปเที่ยวสวนสัตว์ ควรปฏิบัติตามป้ายเตือนอย่างเคร่งครัด ไม่ให้เด็กเข้าใกล้ ยื่นแขน ขา เข้าไปในกรงสัตว์ ป้อนอาหารสัตว์ และแหย่สัตว์ให้หงุดหงิด รวมถึงไม่ให้เด็กปีนขึ้นไป บนราวเหล็กหรือขอบบ่อ ซึ่งเป็นที่อยู่อาศัยของสัตว์ เพราะเสี่ยงต่อการถูกสัตว์ทำร้ายได้         กรณีไปเที่ยวห้างสรรพสินค้า ควรดูแลเด็กอย่างใกล้ชิด ไม่ให้เด็กวิ่งเล่นบริเวณที่เสี่ยงต่อการเกิดอันตราย อาทิ ชั้นวางสินค้า ลานจอดรถ บันไดเลื่อน รวมถึงจับมือหรืออุ้มเด็กเล็กเมื่อเดินผ่านประตูเปิด – ปิดอัตโนมัติ เพื่อป้องกันเด็กถูกประตูกระแทก อีกทั้งไม่ให้เด็กเล่นรถเข็นสินค้า หรือนำเด็กไว้ในรถเข็นสินค้า เพื่อป้องกันเด็กปีนป่ายและรถเลื่อนไถล ทำให้เกิดอันตรายได้ ดูแลการขึ้น – ลงบันไดเลื่อนของเด็กอย่างใกล้ชิด    ทั้งนี้ การดูแลบุตรหลานอย่างใกล้ชิดเมื่อพาบุตรหลานไปเที่ยวตามสถานที่ต่างๆ พร้อมปฏิบัติตามป้ายเตือนหรือคำแนะนำของเจ้าหน้าที่อย่างเคร่งครัด จะช่วยเพิ่มความปลอดภัยและลดความเสี่ยงต่อการเกิดอุบัติเหตุกับเด็กได้